《赋古碑》
宋代·黄庶

古寺得断碣，偃卧败壁阴。
莓苔入破字，欲读不易寻。
姓字驳难辨，展转风雨侵。
尘穴夏蛙宿，草盛秋虫吟。
田夫煅可砺，老妇寒可砧。
伊非浮图家，岁月徒骎骎。
予闻岐阳鼓，篆法抵万金。
存者十止九，太息涕泗霪。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。